[{"text_idx": "#000000", "text": "La Granda Esperanta-Litova vortaro aperis"}, {"text_idx": "#000001", "text": "Fine de majo aperis La Granda Esperanta-Litova vortaro. La au\u0306toro de c\u0302i tiu ampleksega vortaro estas Petras C\u030celiauskas \u2013 konata litova pedagogo, landesploristo, muzeisto, redaktoro, tradukisto, vortaristo. La vortaron eldonis Monda centro de litovoj kunlabore kun Litova Esperanto-Asocio. Tiom ampleksa Esperanta-litova vortaro en Litovio estas eldonita unuafoje. G\u0302i estas 816-pag\u0302a, g\u0302i enhavas 52000 vortojn inkluzive de asimilitaj propraj nomoj. Estas multaj specimenoj de uzado montrantaj komunaj\u0302ojn kaj diferencojn de ambau\u0306 lingvoj."}, {"text_idx": "#000002", "text": "C\u0302i tiu vortaro estas rezulto de pli ol 30-jara diligenta laboro. Lastafoje multe pli modesta Esperanta-litova vortaro (samvolume kun la litova-Esperanta vortaro) de Konstantinas Puode\u0307nas aperis en 1988 kaj jam delonge farig\u0302is raraj\u0302o. Pro tio tiaspeca vortaro en Litovio estas ege bezonata."}, {"text_idx": "#000003", "text": "La vortaro estas kompilita surbaze de la akademia vortaro de la nuntempa litova lingvo, litovlingva vortaro de internaciaj vortoj kaj Plena Ilustrita Vortaro de Esperanto. Ankau\u0306 estis uzitaj multaj aliaj litovaj kaj Esperantaj vortaroj."}, {"text_idx": "#000004", "text": "En la vortaro estas prezentita leksiko de la nuntempa moderna Esperanto kaj la plej ofte uzata scienca terminologio. Krom la enkonduko, klarigoj pri strukturo de la vortaro en g\u0302i estas ankau\u0306 listo de la leksikografiaj fontoj, kaj listo de la uzitaj mallongigoj. Fine de la libro estas eroj el la Fundamento de Esperanto \u2013 la famaj 16 c\u0302efaj reguloj de Esperanto-gramatiko kun komentoj kaj tabelo pri la evoluo de Esperanto (en 1887 estis 917 radikaj vortoj, en 1905 \u2013 2930 radikaj vortoj, en 1934 \u2013 7866 radikaj vortoj kaj en 1970 \u2013 jam 15250 radikaj vortoj), diversaj gramatikaj tabeloj. Krome estas publikigita tabelo de la c\u0302iujaraj Baltiaj Esperanto-Tagoj, lau\u0306vice organizataj en Latvio, Litovio kaj Estonio ekde 1959 g\u0302is nun."}, {"text_idx": "#000006", "text": "La eldonkvanto estas 1000 ekzempleroj. G\u0302in presis \u201cBalto print\u201d. La eldonadon de la vortaro financis kelkaj litovaj firmaoj kaj apartaj personoj inkluzive de esperantistoj."}, {"text_idx": "#000008", "text": "La konciza historio de Esperantaj-litovaj kaj litovaj-Esperantaj vortaroj estas jena."}, {"text_idx": "#000009", "text": "La unua litova-Esperanta vortareto aperis en 1921, sed g\u0302i estis nur 80-pag\u0302a. Balys Giedra kaj Petras Lapiene\u0307 en 1940 preparis plenan litovan-Esperantan vortaron (c\u0302irkau\u0306 35000 vortoj), g\u0302i estis transdonita al presejo, sed la soveta okupacio neniigis c\u0302i tiun grandiozan laboron. Nur post 20 jaroj en 1960 ekz. estis eldonita malpli vasta litova-esperanta vortareto de Stasys Sabalis (5000 vortoj, 15000 ekzempleroj). Poste pri vortaroj okupig\u0302is c\u0302efe Konstantinas Puode\u0307nas. En 1988 aperis 40 mil ekzempleroj de lia duflanka Esperanta-litova kaj litova-Esperanta vortaro, redaktita de Adomas Vaitilavic\u030cius. G\u0302ia dua parto ampleksas 195 pag\u0302ojn (c\u0302irkau\u0306 15000 vortoj).\nAntau\u0306 kvin jaroj okaze de la centjarig\u0302o de Litova Esperanto-Asocio aperis la Granda Litova-Esperanta vortaro de Petras C\u030celiauskas (816 pag\u0302oj, 45000 vortoj)."}, {"text_idx": "#000010", "text": "La novan vortaron eblas ac\u0302eti en Monda centro de litovoj (Kau\u0306no, strato Daukanto 11) kaj en Litova Esperanto-Asocio. G\u0302i kostas 25 eu\u0306rojn."}, {"text_idx": "#000011", "text": "La vortaro estis premiere prezentita por la esperantista publiko la 20an de majo kadre de la 16a seminario-kampadejo de esperantistaj j\u0302urnalistoj apud Kau\u0306no. La prezentadon partoprenis la 94-jara Esperanto-veterano Petras C\u030celiauskas."}, {"text_idx": "#000012", "text": "Ampleksaj artikoloj pri la vortaro jam aperis en 12 litovlingvaj novaj\u0302retejoj kaj gazetoj. Aperos ankorau\u0306 kelkaj."}, {"text_idx": "#000015", "text": "G\u0302i estas artikolo el la junia (somera) eldono de La Ondo de Esperanto (2023).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000018", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000019", "text": "Demonstraj versioj de \u201cLa Ondo\u201d"}]